**Geoktrooieerde Rekenmeestersverklaring**

***Inleiding***

Met die beduidende veranderinge wat voortvloei uit die nuwe Maatskappywet (die *Maatskappywet*, No. 71 van 2008), is daar ’n toenemende fokus op aanstellings op finansiële state saam te stel. Die nuwe Wet maak dit moontlik dat samestellingsdienste ook deur ander praktisyns wat as rekeningkundige beamptes optree, gelewer kan word.

Ten einde finansiële state wat deur GRs(SA) saamgestel is te onderskei van dié van ander praktisyns, het die SAIGR se Nasionale Klein Medium Praktykekomitee (NSMP Committee) ’n GR-verklaringsverslag ontwikkel met die uiteindelike doel om die GR(SA)-benaming te bevorder. Die feit dat daar geen voorgeskrewe standaard is wat vir ’n samestellingsverslag gebruik word nie, saam met die toenemende aantal deelnemers in hierdie area, maak dit waarskynlik dat die kwaliteit en konsekwentheid van finansiële state negatief geraak sal word. Die gebruik van ’n GR(SA) sal die finansiële state wat deur professionele GRs(SA) voorberei word onderskei van dié van ander praktisyns, deur te verseker dat ’n internasionale standpunt (ISRS 4410) gebruik word en dat aan ander etiese vereistes in ooreenstemming met die SAIGR se Professionele Gedragskode voldoen word.

***Wat is die GR(SA)-verklaring?***

Die SAIGR het ’n brief saamgestel wat nie ’n tegniese verslag is nie, maar eerder ’n verklaring wat sy lede saam met finansiële state wat hulle saamgestel het, kan uitreik. Hierdie verklaring stipuleer dat van ’n GR(SA) verlang word om te voldoen aan die SAIGR se Professionele Gedragskode, wat ooreenstem met die kode van die International Ethics Standards Board for Accountants (IESBA).

Die doel van die verklaring is nie om enige ander tegniese verslag wat ingevolge ISRS 4410 vereis word te vervang nie, maar eerder om die finansiële jaarstate van die maatskappy aan te vul. Dit is dus ’n bemarkingsinstrument om die vertroue in die finansiële jaarstate wat deur GRs(SA), in teenstelling met dié wat deur die maatskappy self of deur ander rekeningkundige praktisyns voorberei is, te bevorder.

Dit is ook belangrik om in gedagte te hou dat geen gerusstelling deur ’n samestellingaanstelling verskaf word nie, en dus verstrek die ISRS 4410 verslag nie ’n mening nie – die feit wat daartoe lei dat kredietverskaffers op die relevante finansiële state staatmaak, is dat dit ’n GR(SA) is wat die onafhanklike professionele samesteller van daardie state was.

***Die gebruik van die GR(SA)-verklaring***

Hoewel hierdie verslag nie verpligtend is nie, wil die SAIGR alle samestellers van finansiële state aanspoor om die verklaring in te sluit wanneer ’n samestellingaanstelling uitgevoer word, veral wanneer daar geen meegaande onafhanklike oorsig of ouditverslag is nie.

***Voordele van die gebruik van die GR(SA)-verklaring***

’n Studie wat deur die navorsingsmaatskappy, Terra Nova, namens die SAIGR onder die top banke en gespesialiseerde verskaffers van finansiering aan klein besighede uitgevoer is, het bevestig dat Suid-Afrikaanse finansiers finansiële rekords wat deur geoktrooieerde rekenmeesters voorberei is verkies en meer vertroue daarop plaas. Hoewel geen gerusstelling dus in ’n samestellingaanstelling verskaf word nie, word nogtans vertrou op finansiële state wat deur GRs(SA) saamgestel word, in die lig van hul streng kwalifikasie- en opleidingsproses asook die hoë professionele gedragstandaarde waaraan GRs(SA) moet voldoen.

Na verwagting sal die GR(SA)-verklaring die GR(SA)-benaming bevorder, en vertroue by kliënte, beleggers en gebruikers inboesem deur finansiële state wat deur GRs(SA) voorberei is, te onderskei van dié wat deur ander praktisyns voorberei is. Daarom word gehoop dat die GR(SA)- verklaringsverslag vir instansies en befondsers ’n aanduider van die kwaliteit en betroubaarheid van finansiële state sal word. Dit word gebiedend noodsaaklik wanneer mens daardie veranderinge in wetgewing wat sekere maatskappye vrystel van die verpligting om ’n statutêre oudit te ondergaan, asook sommige gevalle waar hoegenaamd geen gerusstelling verskaf word nie, in ag neem. In die lig van die bostaande en die resultate van die navorsing, word aanbeveel dat besighede ’n GR(SA) aanstel om hul finansiële state saam te stel, sodat hulle die gerusstelling kan geniet dat die finansiële state nie net in ooreenstemming met die internasionale standpunt saamgestel is nie, maar ook dat kredietverskaffers en beleggers waarskynlik vertroue daarop sal plaas. Waar toepaslik, sal dit ook hul kanse op eksterne befondsing grootliks bevorder.

**DIE GEOKTROOEERDE REKENMEESTER (SUID-AFRIKA) VERKLARING**

Die volgende finansiële jaarstate van XYZ (Edms) Bpk, soos aangebied op bladsye X tot X, is onafhanklik saamgestel deur ’n Geoktrooieerde Rekenmeester (Suid-Afrika) (GR(SA)). Kyk die samestellingsverslag op bladsy X.

Die gebruik van die GR(SA)-benaming word deur die *Geoktrooieerde Rekenmeesters Benaming (Privaat) Wet*, 1993 (Wet 67 van 1993) gereguleer. Hierdie Wet reguleer die gebruik van die GR(SA)-benaming en beperk dit eksklusief tot lede van Die Suid-Afrikaanse Instituut van Geoktrooieerde Rekenmeesters (die SAIGR). Gebruik van die benaming sonder lidmaatskap van die SAIGR is dienooreenkomstig ’n kriminele oortreding en wangebruik is onderworpe aan regsoptrede.

Die SAIGR is die voorste rekeningkundeliggaam in Suid-Afrika en een van die leidende geoktrooieerde rekenmestersinstitute in die wêreld. Al die lede moet die Professionele Gedragskode, wat ooreenstem met die kode vrygestel deur die International Ethics Standards Board for Accountants (IESBA) nakom. Die SAIGR se kode en die omskrywings wat daarin vervat is, stem in alle wesenlike opsigte ooreen met die kodes van sowel die International Federation of Accountants (IFAC) as die Independent Regulatory Board for Auditors (IRBA).

Die volgende fundamentele beginsels is vervat in die SAIGR se Professionele Gedragskode en moet ten alle tye deur alle GRs(SA) gehandhaaf word.

* Integriteit – ’n plig om reguit en eerlik in alle professionele en sakeverhoudings op te tree

 Objektiwiteit – ’n plig om nie toe te laat dat vooroordeel, belangekonflik of oormatige invloed deur ander professionele of sake-oordeel omver werp nie

* Professionele bevoegdheid en behoorlike sorg – ’n plig om professionele kennis en vaardigheid op so ’n vlak te handhaaf as wat vereis word om te verseker dat ’n kliënt bevoegde professionele dienste, gegrond op die jongste ontwikkelings in praktyk, wetgewing en tegnieke, ontvang en om met toewyding en in ooreenstemming met toepaslike tegniese en professionele standaarde op te tree.
* Vertroulikheid – ’n plig om die vertroulikheid van inligting bekom as gevolg van professionele en sakeverhoudings te respekteer en om daarom sodanige inligting nie sonder behoorlike en spesifieke magtiging aan derde partye bekend te maak nie, tensy daar ’n regs- of professionele reg of plig tot openbaarmaking is, en ook om nie die inligting tot die persoonlike voordeel van die geoktrooieerde rekenmeester of derde partye aan te wend nie.
* Professionele gedrag – ’n plig om toepaslike wette en regulasies na te kom en enige optrede wat die rekeningkundeprofessie tot oneer kan strek, te vermy.

’n Onderskeidende kenmerk van GRs(SA) is hul verantwoordelikhede en pligte, wat verder as die behoeftes van individuele kliënte strek en ook die publiek as geheel insluit.

Hierdie verklaring dien aldus om te bevestig dat die bogenoemde finansiële state voorberei is deur ’n GR(SA) wat die Gedragskode van die SAIGR handhaaf en nakom.

VENNOOT/DIREKTEUR

GR(SA)